《推车谣》
清代·李銮宣

只轮车双足，趼夫为推妇为挽。老妪稚子坐两头，黄土满身泪满眼。

问从何处来，曰从山东来。问从何处去，乞食远方去。

车上何所有，破毡裹敝帚。车中何所施，草根兼树皮。

欲行不行行蹒跚，昨日今日并无粒米餐。长跽乞怜，求施一钱，一钱不救君饥寒。

只轮车，车转毂，老妪呜呜抱儿哭。卖汝难抛一块肉，不如老妪经沟渎。

作者简介：（?—1817）清山西静乐人，字伯宣，号石农。乾隆五十五年进士。初由刑部郎累擢云南按察使，以谳狱失当谪戍。后官至云南巡抚。有《坚白石斋集》。